Kritikken mot Tsunis vokser i USA

Det er en politisk præriebrann i Det norske Amerika. Og nå stilles spørsmålet om norske stortingsrepresentanter hevner seg på president Barack Obama ved å nominere Edward Snowden til Nobels fredspris.

7. feb. 2014 12:17 Sist oppdatert 7. februar 2014

Mannens om trodde Norge var en republikk og ikke klar over at Frp satt i regjering, George Tsunis, skal snart godkjennes av Senatet som ny norsk ambassadør. Da hans kandidatur passerte utenrikskomiteen, stemte 12 for godkjenning og seks imot.

Det skal mye til for at han ikke godkjennes når Senatet samles for å votere.

Bruce Gjovig norskamerikaner i Grand Forks. Alf Ole Ask

Men i Det norske Amerika er det underskriftsaksjon på gang. En av de sentrale norskamerikanerne i Nord-Dakota, Bruce Gjovig, forteller at det er mange som nå sender e-post til sine medlemmer i Senatet og ber dem enten presse presidenten til å trekke Tsunis kandidatur eller at deres senatorer stemmer imot.

Kjøpt ambassadørpost

I det norskamerikanske miljøet, særlig blant demokratene, er det ingen hemmelighet at en er misfornøyd med at Obama nok en gang skal ha solgt ambassadørposten i Oslo. Tsunis er av dem som har samlet inn store summer til Obamas valgkamp og det er hans viktigste kvalifikasjon.

Noe som ikke er uvanlig i amerikansk politikk og som Obama kritiserte før han ble president.

Fornærmer diplomatiet

Henri J. Barkey, i dag professor ved Lehigh University og i 1998–2000 ansatt i amerikansk UD under president Bill Clinton, går i en artikkel i The Washington Post hardt ut mot nominasjonen av George Tsunis. Han mener dette er å nedvurdere amerikansk diplomati. Han stiller spørsmålet om stortingsrepresentantenes nominasjon av Edward Snowden til Nobels fredspris er en slags hevn for at USA sender en så inkompetent ambassadør.

Det er to SV-representanter som har nominert varsleren Snowden.

Barkey understreker at han ikke er imot politisk oppnevnte ambassadører på generelt grunnlag, og viser til at det finnes en rekke eksempler på at dette har vært riktige utnevnelser.

Men blant dem mener professoren at Tsunis ikke hører hjemme.

— Han kan ikke ha giddet å lese wikipedia-siden om Norge en gang, skriver professoren blant annet.